হাঁটতে হাঁটতে হাঁফ ধরে গেলে (পাথর-বাঁধানো রাস্তা বেশ উঁচুনীচু, আর সারা রাস্তায় ছোটো ছোটো ধাপের সিঁড়ি) যে-কোনো জায়গায় বসে পড়ুন। হারিয়ে গেলেও কোনো ভয় নেই--একটু পরেই চেনা রাস্তায় এসে পড়বেন। আর বসে বসে খেজুর খাওয়া ও পাড়ার লোক দেখাও বেশ আনন্দের। আপনার পায়ের নীচে মসৃণ পাথরটাকেই দেখুন। কতো শত বছর আগে সেটা তৈরি হয়েছিলো, কতো যুদ্ধের সাক্ষী সে। কতো ঘোড়ার খুর ঠিকরে উঠেছিলো এর উপরে, কতো সৈন্য, কতো পুরোহিত, কতী সাধারণ বাসিন্দার রক্তে হয়তো পিছল হয়েছিলো এই পাথার তার হিসেব নেই, ভাবতে গেলেই মাথায় ঘোর এসে যায়।